واهگه خودکش حمله کې ۵۵ کسان وژل شوي
واهگه کې خودکش حمله په داسې وخت شوي چې په پوله پرځائې امنیتي ځواکونو د پاکستان بیرغ د کښته کولو روایتي دستوره سر ته ورسوله ، او خلک د دستورې د نندارې نه بيرته روان شو .
هندوستان سره په پوله د پاکستان په واهگه ښار کې د اتوار په ماښام شوې خودکش حملې په نتیجه کې د رېنجرز د درې سرتېرو په گډون د وژل شوؤ کسانو شمېره ۵۵ ته رسېدلې ، او د ۱۰۰ نه زيات نور ژوبل شوي دي . د پنجاب صوبې د پوليسو مشر ائي جي مشتاق سکهېرا لاهور ښار سره نزدې د واهگه په پوله د ځانمرگي بريد پخلی کړی . د راپورونو ترمخه ځانمرگي بريد کې په وژل شوؤ کې زنانه او ماشومان هم شامل دي . د پوليس چارواکو په وينا پېښه کې پوليس نه دي وژل شوي ، ځکه چې د دغه ځايي سيکيورټي د رينجرو سره ده . په واهگه د شوې ځانمرگي بريد پړه د جماعت الاحرار وياند احسان الله احسان قبوله کړې ، او د راپورونو ترمخه احسان وئيلي ډېر زر به د ځانمرگي ويډيو هم جاري کړي . پېښه کې ژوبل کسان واهگه سره نزدې گهرکي او نورو روغتونونو ته وړل شوي ، او راپورونه وايي په ژوبلو کې د يو شمېر روغتيايي حالت مرگونی دی . د راپورونو ترمخه مړو او ژوبلو کې زنانه او ماشومان هم شامل دي . د پنجاب د رېنجرز ځواکونو مشر مېجر جنرل طاهر خان هم د پېښې په ځايي مطبوعاتو سره خبرو کې وئيلي ، دا ځانمرگی بريد دی . نوموړي پېښه کې د رېنجر د درې عسکرو د وژنې او پينځه نورو د ژوبلېدو پخلی کړی دی . هغه ووئيل په واهگه بارډر باندې د امنيت کلک انتظام ؤ ، ځکه ځانمرگی پرېډ گراؤنډ ته نه دی رسېدلی او د پرېډ گراؤنډ نه په ۵۰۰ گزه فاصله يي ځان الوزولی دی . د رېنجرو دمشر په وينا د پېښې د ځايي نه د ځانمرگي د وجود اندامونه ترلاسه شوي دي . واهگه کې چاؤدنه په داسې وخت شوې چې په پوله پرځائې امنیتي ځواکونو د پاکستان بیرغ د کښته کولو روایتي دستوره سر ته ورسوله . د واهگه په پوله په گڼ شمېر کې خلک د بېرغ کښته کولو دستورې ته راځي او چارواکي وايي د اتوار په ورځ زيات خلک د دغې دستورې نندارې ته رايوځايي کيږي . ائي جي مشتاق سکهېرا وايي بريد کې زياته مرگ ژوبله ځکه رامنځته شوې ، چې د بېرغ د کښته کېدو د دستورې نه خلک بيرته راروانېدل او ځانمرگی د خلکوپه مينځ کې ځان والوزؤ . د طالبانو د جماعت الاحرار نومې ډلې نه وړاندې په ځايي ميډيا د خودکش حملې زمه واري يوې بلې ډلې جندالله هم قبوله کړې وه . راپورونه وايي د لاهور په هسپتالونو کې د پېښې ښکار خلکو د طبي امداد دپاره بیړنۍ وضعه پرځائې کړی شوې ده .